SET บ่ายแกว่งตัว รอติดตามการแถลงเฟดโบรกฯ แนะ “ซื้อ” BA ชู 4 ปัจจัยบวกหนุน
SET บ่ายแกว่งตัว แนะติดตามถ้อยแถลงประธานเฟดในการประชุมรัฐไวโอมิ่ง และตัวเลขเศรษฐกิจของประเทศหลักๆ พร้อมให้แนวรับ 1,533-1,522 แนวต้าน 1,545 จุด โบรกฯแนะ “ซื้อ” BA ปัจจัยหนุนเพียบ
22 ส.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (22 ส.ค.) แกว่งในกรอบบวก-ลบ ไร้ปัจจัยใหม่หนุน รอบนี้หุ้น PTT ขึ้นนำ แนะติดตาถ้อยแถลงประธานเฟดในการประชุมรัฐไวโอมิ่ง และตัวเลขเศรษฐกิจของประเทศหลักๆ ด้านตลาดภูมิภาคเช้านี้แกว่งตัวใกล้เคียงกัน บ่ายนี้คงยังเคลื่อนไหวคล้ายช่วงเช้า พร้อมให้แนวนรับ 1,533-1,522 แนวต้าน 1,545 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้แกว่งตัวในกรอบทั้งแดนบวกและลบ โดยดัชนีฯพยายามที่จะปรับตัวขึ้นไป แต่ก็ดูเหมือนยังไปไม่ค่อยไหว โดยต่างกำลังรอปัจจัยใหม่เข้ามา ซึ่งรอบนี้หุ้น PTT เป็นตัวนำตลาดฯ ที่ปรับตัวขึ้นไปมากแล้ว
อย่างไรก็ดี ในช่วงท้ายสัปดาห์ยังต้องรอดูถ้อยแถลงของประธานธนาคารกลางสหรัฐ (เฟด) ในการประชุมประจำปีของเฟดที่เมืองแจ็คสัน โฮล รัฐไวโอมิ่ง และติดตามตัวเลขเศรษฐกิจของประเทศหลักๆ ต่อไปก่อน ด้านตลาดหุ้นอื่นในภูมิภาคเอเชียเช้านี้เคลื่อนไหวทั้งแดนบวก-ลบ
แนวโน้มการลงทุนในช่วงบ่ายนี้ ตลาดฯคงจะเคลื่อนไหวคล้ายกับช่วงเช้า โดยดัชนีฯคงจะแกว่งในกรอบทั้งในแดนบวก-ลบ ซึ่ง upside คงจำกัด ขณะที่ downside ก็ไม่มาก พร้อมให้แนวรับ 1,533-1,522 จุด ส่วนแนวต้าน 1,545 จุด
 
บล.ธนชาตระบุในบทวิเคราะห์ (22 ส.ค.) ว่า SET ภาคเช้าเริ่มเห็นแรงขายต่อเนื่อง แนะนำ “จำกัดความเสี่ยง” จาก 1) นักลงทุนทั่วโลกอาจปรับพอร์ตลดความเสี่ยงลงในสัปดาห์นี้ ก่อนถึงการแถลงประจำปีของประธาน Fed ที่ Jackson hole วันที่ 26 ส.ค. 2) SET ปรับสูงขึ้นเกือบ 10% ในช่วง 2 เดือนที่ผ่านมา เปิดทางให้การขายปรับพอร์ตทำได้ง่าย  3) เครื่องมือทางเทคนิค ไม่ว่าจะเป็น MACD, Stochastic และ RSI ต่างทำสัญญาณ Bearish divergence พร้อมกัน 4) ด้วยเหตุผลต่างๆประกอบกัน หาก SET ปรับตัวขึ้นได้ต่อ ก็คาดว่า ในระยะสั้นนี้ จะปรับขึ้นได้ไม่มากอยู่ดี แนะนำ “เลือกซื้อ” หุ้นที่ความเสี่ยงจำกัด และมีปัจจัยหนุน
ในขณะเดียวกันแนะนำ “เลือกซื้อ” BA จาก 1) กำไรแข็งแกร่ง จากผู้โดยเพิ่มขึ้นอย่างต่อเนื่อง ขณะที่ต้นทุนน้ำมันลดลง 2) ส่วนแบ่งรายได้จาก SPF และ เงินปันผล BDMS เพิ่มขึ้น ถึง 45% ใน ไตรมาส 2/59 ที่ผ่านมา แสดงถึงความมั่นคงและต่อเนื่องของกำไรในอนาคต 3) การเป็นเจ้าของสนามบินสมุย ทำให้หลีกเลี่ยงการแข่งขันที่รุนแรงในธุรกิจการบินได้ 4) ราคาหุ้น BDMS และ SPF ที่ปรับตัวขึ้นมา ช่วยผลักดันให้มูลค่าแฝงของ BA ปรับเพิ่มขึ้น และ valuation ของธุรกิจการบินถูกลง ซึ่งจะสนับสนุนราคาของ BA และ 5) ทางเทคนิค มี upside สูง ที่ 25.00 และ 26.00 ตามลำดับ
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
KTB    มูลค่าการซื้อขาย 2,453.78 ล้านบาท ปิดที่  18.50 บาท ลดลง  0.50 บาท
BA     มูลค่าการซื้อขาย   827.04 ล้านบาท ปิดที่  24.70 บาท เพิ่มขึ้น 0.90 บาท
KBANK  มูลค่าการซื้อขาย   753.17 ล้านบาท ปิดที่ 193.00 บาท ลดลง  2.00 บาท
INTUCH มูลค่าการซื้อขาย   690.35 ล้านบาท ปิดที่  58.75 บาท ลดลง  2.75 บาท
PTT    มูลค่าการซื้อขาย   641.00 ล้านบาท ปิดที่ 353.00 บาท เพิ่มขึ้น 4.00 บาท